KTAM ขายกองทุนตราสารหนี้อายุ 3 เดือนรอบใหม่ ชูผลตอบแทน 0.9%
KTAM ขายกองทุนตราสารหนี้อายุ 3 เดือนรอบใหม่ ชูผลตอบแทน 0.9%
KTAM ขายกองทุนตราสารหนี้อายุ 3 เดือนรอบใหม่ ชูผลตอบแทน 0.9%
7 ม.ค. 2563

นางชวินดา หาญรัตนกูล กรรมการผู้จัดการ บลจ.กรุงไทย (KTAM) เปิดเผยว่า บริษัทอยู่ระหว่างการเปิดจำหน่าย Roll Over รอบใหม่ คือ กองทุนเปิดกรุงไทยสมาร์ท  อินเวส 3 เดือน 1 (KTSIV3M1) รหัสกองทุน คือ K7H ตั้งแต่วันที่ 6-10 ม.ค.63 อายุโครงการประมาณ 3 เดือน มีระดับความเสี่ยงของกองทุนที่ระดับ 4 คือ ปานกลางค่อนข้างต่ำ เน้นลงทุนในตราสารหนี้ภาครัฐ เงินฝาก/ตราสารหนี้ธนาคารพาณิชย์และตราสารหนี้ภาคเอกชนไทย ผลตอบแทนของกองทุนอยู่ที่ประมาณ 0.90% ต่อปี ซึ่งผลตอบแทนที่ได้รับไม่เสียภาษี ยกเว้นนิติบุคคลต่างประเทศที่ไม่ประกอบกิจการในประเทศไทย
โดยตราสารที่คาดว่าจะลงทุน คือ ตั๋วแลกเงิน บมจ.ราชธานี ลิสซิ่ง (THANI) ในสัดส่วนประมาณ 9% ผลตอบแทนที่คาดว่าจะได้รับ โดยประมาณ 0.14% ต่อปี หุ้นกู้ระยะสั้น บล.หยวนต้า (ประเทศไทย) ในสัดส่วนประมาณ 9% ผลตอบแทนที่คาดว่าจะได้รับ โดยประมาณ 0.16% ต่อปี ตั๋วแลกเงิน บริษัท บีเอสแอล ลีสซิ่ง จำกัด ในสัดส่วนประมาณ 9% ผลตอบแทนที่คาดว่าจะได้รับ โดยประมาณ 0.16% ต่อปี และพันธบัตรรัฐบาล ตั๋วเงินคลัง พันธบัตรธนาคารแห่งประเทศไทย ในสัดส่วนประมาณ 73% ผลตอบแทนที่คาดว่าจะได้รับ โดยประมาณ 0.74% ต่อปี (ที่มาของข้อมูล: ข้อมูลจากธนาคารพาณิชย์และผู้ค้าตราสารหนี้ วันที่ 3 มกราคม 2563)
อนึ่ง ทรัพย์สินที่ลงทุนหรือสัดส่วนการลงทุนอาจมีการเปลี่ยนแปลงได้เฉพาะเมื่อมีความจำเป็นและสมควรเพื่อรักษาผลประโยชน์ของผู้ลงทุนเป็นสำคัญ โดยการเปลี่ยนแปลงนั้นต้องไม่ทำให้ความเสี่ยงของทรัพย์สินที่ลงทุนเปลี่ยนแปลงไปอย่างมีนัยสำคัญ โดยบริษัทจัดการอาจพิจารณาลงทุนในตราสารหนี้ เงินฝาก ตลอดจนหลักทรัพย์หรือทรัพย์สินอื่นที่สำนักงานฯ อนุญาตให้ลงทุนได้ภายใต้กรอบการลงทุนของ บลจ. กรุงไทย ทั้งนี้ การเปลี่ยนแปลงดังกล่าวอาจทำให้ผู้ถือหน่วยลงทุนไม่ได้รับผลตอบแทนตามอัตราที่ประมาณการไว้
ทั้งนี้ในช่วงสัปดาห์ที่ 20-27 ธ.ค.62 อัตราผลตอบแทนของตราสารหนี้ในประเทศมีการปรับตัวลดลงทุกช่วงอายุตามแรงซื้อของนักลงทุนเพื่อลดความเสี่ยงจากกระแส Risk Off ตามแนวโน้มการชะลอตัวของเศรษฐกิจไทยและการลดกรอบเป้าหมายเงินเฟ้อของ กนง. เป็น 1%-3% จากเดิม 1%-4% ที่ทำให้ตลาดคาดการณ์เงินเฟ้อในระยะเวลาข้างหน้าที่น้อยลง ท่ามกลางสภาพคล่องในระบบที่ยังทรงตัวอยู่ในระดับสูง โดยในสัปดาห์ที่ผ่านมา นักลงทุนต่างชาติเป็นยอดขายสุทธิจำนวน 6,621 ล้านบาท
โดยสรุปอัตราผลตอบแทนของตราสารหนี้อายุคงเหลือ 2 ปีปรับตัวลดลง 3 bps. มาอยู่ที่ 1.18% ต่อปี (ต่ำกว่าอัตราดอกเบี้ยนโยบาย) อายุคงเหลือ 5 ปีปรับตัวลดลง 8 bps. มาอยู่ที่ 1.25% ต่อปี (เท่ากับอัตราดอกเบี้ยนโยบาย) และอายุคงเหลือ 10 ปีปรับตัวลดลง 10 bps. มาอยู่ที่ 1.48% ต่อปี สำหรับปัจจัยที่ต้องติดตามจะเป็นตัวเลขเงินเฟ้อเดือน ธ.ค.62 ความคืบหน้าของมาตรการกระตุ้นเศรษฐกิจของรัฐบาล ทิศทางการเคลื่อนย้ายเงินลงทุนระหว่างประเทศ และการเคลื่อไนไหวของตลาดหุ้นและตรลาดตราสารหนี้ต่างประเทศ
ส่วนอัตราผลตอบแทนของพันธบัตรรัฐบาลสหรัฐอเมริกา โดยรวมมีการปรับตัวลดลงโดยเฉพาะในวันทำการสุดท้ายของสัปดาห์ โดยตลาดยังคงขานรับความคืบหน้าในการทำข้อตกลงทางการค้าเฟส 1 ระหว่างสหรัฐอเมริกากับจีน ท่ามกลางความไม่แน่นอนทางการเมืองจากการดำเนินการถอดถอนประธานาธิบดีของสภาผู้แทนราษฎรสหรัฐอเมริกา
โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง 4 bps. มาอยู่ที่ 1.59% ต่อปี อายุคงเหลือ 5 ปี ปรับตัวลดลง 5 bps. มาอยู่ที่ 1.68% ต่อปี และอายุคงเหลือ 10 ปี ปรับตัวลดลง 4 bps. มาอยู่ที่ 1.88% ต่อปี สำหรับปัจจัยที่ต้องติดตาม จะเป็นรายงานการประชุม FOMC ความคืบหน้าเกี่ยวกับการลงนามในข้อตกลงการค้าเฟส 1 ระหว่างสหรัฐอเมริกากับจีน การถอดถอนประธานาธิบดีสหรัฐอเมริกา ตัวเลขเศรษฐกิจ และการเมืองของสหรัฐอเมริกา